భాగ్యనగరిలోనే గూగుల్‌ క్యాంపస్‌
అంతర్జాతీయంగా  పెరగనున్న నగర ప్రతిష్ఠ
- అమెరికా తరువాత  హైదరాబాద్‌లోనే ఏర్పాటు
- ఆసియాలోనే మొట్టమొదటిది
- రూ.1000 కోట్ల వ్యయంతో నిర్మాణం
- దాదాపు 14 వేల మందికి ఉపాధి
- మంత్రి కేటీఆర్‌ పర్యటనలో కుదిరిన ఒప్పందం
             కాలీఫోర్నియా (అమెరికా): హైదరాబాద్‌కు మరో అరుదైన గౌరవం లభించింది. ఇంటర్‌నెట్‌ దిగ్గజ సంస్థ గూగుల్‌ అమెరికా అవల ఏర్పాటు చేయదలచిన క్యాంపస్‌ను హైదరాబాద్‌లో ఏర్పాటు చేసేందుకు ముందుకు వచ్చింది. ఇందుకోసం ఆసియాలోని పలు దేశాలతో పాటు దేశీయంగా పలు దిగ్గజ నగరాలు కూడా పోటీ పడినప్పటికీ చివరకు హైదరాబాద్‌కే ఆ 'భాగ్యం' దక్కింది. రాష్ట్ర ఐటీ శాఖ మంత్రి కల్లకుంట్ల తారక రామారావు (కేటీఆర్‌), ఐటీ శాఖ కార్యదర్శి జయేష్‌ రంజన్‌లు అమెరికాలోని కాలిఫోర్నియాలో ఉన్న మౌంట్‌ వ్యూలోని గూగుల్‌ ప్రధాన కార్యాలయాన్ని సందర్శించారు. ఈ సందర్భంగా గూగుల్‌ సంస్థ ఉపాధ్యక్షుడు డెవిడ్‌ రాడ్‌క్లిఫ్‌, రాష్ట్ర ఐటీ శాఖ కార్యదర్శి జయేష్‌ రంజన్‌లు హైదరాబద్‌లో క్యాంపస్‌ ఏర్పాటు విషయమై అవగాహన ఒప్పంద పత్రాలపై సంతాకాలు చేశారు. ఈ ఒప్పందంలో భాగంగా గూగుల్‌ సంస్థ హైదరాబాద్‌లోని గచ్చిబౌలిలో అతిపెద్ద ప్రాంగణాన్ని (క్యాంపస్‌ను) నిర్మించనుంది. సుమారు రూ. వెయ్యి కోట్ల వ్యయంతో ఈ క్యాంపస్‌ను ఏర్పాటు చేయనుంది. 2016 మార్చి నాటికి క్యాంపస్‌ నిర్మాణ పనులను చేపట్టునున్నట్లు గూగుల్‌ ఉపాధ్యక్షుడు డేవిడ్‌ ర్యాక్లిఫ్‌ తెలిపారు. నాలుగేళ్లలో నిర్మాణం పూర్తికాగలదని కంపెనీ భావిస్తోంది. 2019 నుంచి గూగుల్‌ హైదరాబాద్‌ కేంద్రంలో సేవలు ప్రారంభించాలని కంపెనీ యోచిస్తోంది. గూగుల్‌ ఆసియా ఖండంలోనే మొట్టమొదటి సారిగా తన తొలి ప్రాంగణాన్ని హైదరాబాద్‌లో ఏర్పాటు చేయనుంది. ప్రస్తుతం గూగుల్‌ హైదరాబాద్‌లోని ఒక అద్దె భవనంలో తన కార్యకలాపాలను కొనసాగిస్తున్న సంగతి తెలిసిందే. ఇందులో దాదాపు 7000 మంది ఉద్యోగులు పని చేస్తున్నారు. హైదరాబాద్‌లోని కొత్త క్యాంపస్‌ కేంద్రంగా సంస్థ కార్యకలాపాలను విస్తరిస్తే దాదాపు 13వేల మందికి ఉపాధి కలుగనుంది.
ఇంటింటికీ ఇంటర్‌నెట్‌ కోసం త్వరలో అధ్యయనం...
             అమెరికాలోని కన్సాస్‌ నగరం, ఆస్టిన్‌తో పాటు ఎనిమిది నగరాలలో గూగుల్‌ ఫైబర్‌ పేరుతో ఇంటింటికీ అంతర్జాలాన్ని (ఇంటర్‌నెట్‌ను) అందిస్తున్న మాదిరిగానే తెలంగాణలో కూడా ఇలాంటి వ్యవస్థ ఏర్పాటునకు ముందుకు రావాలని మంత్రి కేటీఆర్‌ గూగుల్‌ కంపెనీ ప్రతినిధులను కోరారు. ఇందుకు సానుకూ లంగా స్పందించిన కంపెనీ అధికారులు ప్రాజెక్టు అమలు సాధ్యాసాధ్యాల పరిశీలించేం దుకు త్వరలోనే ఒక ప్రతినిధి బృందాన్ని తెలంగాణకు పంపనున్నట్లు తెలిపింది. ఈ వ్యవస్థ అమలునకు రాష్ట్ర ప్రభుత్వం పూర్తి సహాయ సహకారాలను అందిస్తుందని ఆయన తెలిపారు.
మొదటి స్ట్రీట్‌ వ్యూ రాష్ట్రంగా తెలంగాణ..
             మంత్రి కేటీఆర్‌ అధ్వర్యంలోని అధికారుల బృందం గూగుల్‌ స్ట్రీట్‌ టీమ్‌ డైరెక్టర్‌ మానిక్‌ గుప్తాతో బృందంతో కూడా సమావేశమైంది. ఈ సందర్బంగా ఇరు బృందాలు తెలంగాణలో గూగుల్‌ స్ట్రీట్‌ వ్యూ ను అమలులోకి తెచ్చే అంశంపై చర్చించాయి. ఈ చర్యలో భాగంగా మంత్రి కేటీఆర్‌ కోరిన మేరకు తెలంగాణ మొట్టమొదటి స్ట్రీట్‌ వ్యూ రాష్ట్రంగా చేసేందుకు కంపెనీ బృందం అంగీకరించింది. భవన నిర్మాణాల నమూనాలను విచనలం కోరకు ఆస్తి పన్ను వసూలునకు, రాష్ట్రంలోని వివిద ప్రాంతాల్లో ఉన్న పారిశ్రామిక భూ బ్యాంకుకు చెందిన భూములను మ్యాపింగ్‌ చేయడంలో సహకరించేందుకు గూగుల్‌ అంగీకరించింది.
విద్యావ్యాప్తికి సహకారం..
             గూగుల్‌ క్యాంపస్‌ పర్యటనలో భాగంగా మంత్రి కేటీఆర్‌ గూగుల్‌ ఎడ్యుకేషన్‌ డైరెక్టర్‌ బ్రామ్‌ బౌట్‌, ప్రోడక్ట్‌ మేనేజ్‌మెంట్‌ ఫర్‌ అండ్రాయిడ్‌ అండ్‌ క్రోమ్‌ ఫర్‌ వర్క్‌ అండ్‌ ఎడ్యుకేషన్‌ సీనియర్‌ డైరెక్టర్‌ రాజేన్‌ సేథ్‌తో సమావేశమయ్యారు. కొత్తగా ఏర్పడిన తెలంగాణ రాష్ట్రంలో సాంకేతికతను జోడించడం ద్వారా విద్యా ప్రమాణాల పెంపుకు గల అవకాశాలపై చర్చించారు. రాష్ట్రంలో ప్రభుత్వ పాఠశాల స్కూలు విద్యార్థుల కోసం చేపట్టిన డిజిటల్‌ లిటరసీ కార్యక్రమానికి తగిన చేయూతనందించాలని మంత్రి ఈ సందర్భంగా గూగుల్‌ ప్రతినిధులను కోరారు. ఇందుకోసం కంపెనీ సీఎస్‌ఆర్‌ కాంపొనెంట్‌తో రూపొందించిన హర్డ్‌వేర్‌ ఇన్‌ఫ్రాను రూపొందించుకోవాలని గూగుల్‌ ప్రతినిధులు ఐటీ కార్యదర్శికి అధికారులకు సూచించారు.
మీ స్నేహితులకు రికమెండ్ చెయ్యండి